**Formandsberetning ved Nordfyns Biavlerforenings Generalforsamling, tirsdag den 24. november 2015**

Generalforsamlingen er det tidspunkt på året, hvor vi gør status over det forgangne års aktiviteter i NBF. Det er også på generalforsamlingen, at I medlemmer har mulighed for at kommentere bestyrelsens arbejde og komme med ideer og input til det kommende års arbejde. I erkendelse af, at det kan være svært at få alle synspunkter frem i et stort forum, holdt vi sidste år, som noget nyt, 10 minutters summen ved bordene i forlængelse af den dagsordensatte generalforsamling. Tilbagemeldingerne fra summeriet ligger rundt om på bordene.

Den form for tilbagemelding fra jer medlemmer vil vi gerne gentage i år, så efter afslutningen af den ordinære generalforsamling bliver der igen 10 minutters summen ved bordene, hvor I har mulighed for at drøfte bestyrelsens arbejde og komme med spark og indspark til bestyrelsen.

I bestyrelsen har vi brugt og vil bruge nogle af de ideer og input, der kommer på denne måde, som det også vil fremgå af beretningen.

NBF er en aktiv forening med stor opbakning til vores arrangementer fra jer medlemmer. Det er få lokalforeninger, der kan mønstre så mange deltagere til møderne. Det hører jeg også fra oplægsholderne. De er glade for at komme til en forening, hvor der er mindst 50 tilhørere i stedet for et par håndfulde.

Der er også mange af jer medlemmer, der deltager i det praktiske arbejde i forbindelse med arrangementer. I medlemmer har mange kompetencer, som kan bruges på det ene eller anden måde i foreningen. Måske også til noget vi ikke lige har tænkt på i bestyrelsen. Så kom endelig frem med ideer og forslag og hold jer ikke tilbage, når vi efterlyser frivillige til forskellige aktiviteter.

Nu til en gennemgang af det forløbne år i NBF:

Medlemsmæssigt fortsætter fremgangen, som vi har oplevet det de sidste mange år. Medlemstallet er pr. 30. september på i alt 174, fordelt med 148 medlemmer, der både er medlem af Danmarks Biavlerforening og Nordfyns Biavlerforening, og 26 medlemmer, der er medlem af Nordfyns Biavlerforening. Det er en fremgang på 16 medlemmer i forhold til sidste år. Vi er dermed stadig den største forening på Fyn og en af de største i Danmark

Bestyrelsen har holdt 7 møder i løbet af året. Efter sommerferien rejste vores bestyrelsesmedlem Thomas ud i forbindelse med sit arbejde og Anne Louise, der var suppleant, indtrådte i bestyrelsen. Thomas vender tilbage efter nytår og genindtræder i bestyrelsen.

I bestyrelsen har vi i år vedtaget en ny strategi for perioden 2015 - 2017. Strategien fastlægger visionen og missionen for NBF og hvilke indsatsområder foreningen primært skal beskæftige sig med i de kommende år således, at der er en retning for vores arbejde. Strategipapiret suppleres af en årlig handlingsplan, der nøjere fastlægger det kommende års indsats. På det første møde i bestyrelsen efter generalforsamlingen skal vi drøfte en handlingsplan for det kommende år, og der vil vi kigge på de input, der kommer fra jer i aften.

I foråret udarbejdede bestyrelsen en vejledning til brug ved deltagelse i arrangementer. Den skal sikre, at der er en rød tråd når vi er ude og præsentere foreningen med en stand. Vejledningen er til dels en opfølgning på sidste års forslag fra Bent Povlsen, der efterlyste ensartethed i f.m. deltagelse i arangementer.

Nu til en gennemgang af årets aktiviteter:

Der har som sædvanlig været mange arrangementer. Vi begyndte med de fælles vintermøder med 3 af andre biavlerforening på den nordlige halvdel af Fyn, nemlig Østfyns Biavlerforening, Vindinge Herreds Biavlerforening og Vestfyns Biavlerforening. NBF var vært ved mødet januar, hvor oplægsholderen var Gudrun Holm. Gudrun fortalte om regler for behandling og salg af honning. Der har været mellem 30 og 60 deltagere til møderne, men vi oplever, at det i høj grad er den arrangerende forenings medlemmer, der kommer til møderne. Vi har derfor i planlægningsgruppen drøftet, om vi kan ændre lidt i konceptet. Det er besluttet i den kommende sæson at afholde et af møderne en lørdag eftermiddag. Måske kan det lokke flere til, hvis man ikke skal ud at køre en længere tur på en mørk og måske glat vej.

I år havde vi som noget nyt arrangeret en fælles udflugt. Turen gik til Endelave, hvor vi bl.a. så og høre om brune bier. Turen var udsolgt med 40 deltagere, godt fordelt på de 4 foreninger.

Igen i år holdt vi i vinter nogle kurser. Som sædvanlig et bisløjdkursus med Willy Christensen som tovholder og Bent Nielsen som kyndig instruktør. Her på generalforsamlingen kan I se nogle af de ting, der er blevet lavet på kurset i løbet af de sidste vintre. Der blev også afholdt et kursus i fremstilling af cremer under ledelse af Else Marie Kristensen. Et af de kurser, der blev efterlyst på sidste års generalforsamling.

Vi måtte desværre aflyse et mad-arrangement p.g.a. for få tilmeldte. Forhåbentlig kan det lade sig gøre at arrangere en anden gang. Det har været et ønske fra nogle medlemmer og i andre foreninger er mad-arrangementer meget populære.

Begynderkurset havde i år 20 deltagere, igen med Bent Povlsen og Lars Fischer som instruktører for nogle meget engagerede nybegyndere. I år havde vi valgt at flytte kursusstedet fra Ubberud Skole til Produktionshøjskolen her i Søndersø i håb om at få flere deltagere fra Nordfyn. Om det var derfor ved jeg ikke, men der var i år flere deltagere fra Nordfyn end forrige år. Så vi vælger nok at fastholde Søndersø som kursussted.

I 2014 deltog Nordfyns Biavlerforening sammen med Vestfyns, Østfyns, Ringe og Omegns og Langelands biavlerforeninger for første gang i Det fynske Dyrskue. Det gik så godt, at vi besluttede at deltage igen i 2015. I år var vi placeret sammen med de øvrige fødevareproducenter og havde en meget synlig placering. Det gav mange besøgende og mange snakke om biavl og honning. Ud over at promovere biavl og honning giver deltagelsen også lejlighed til at mødes med biavlere fra andre foreninger.

I sommer holdt vi som sædvanligt 4 sommermøder. Traditionen tro er oplægsholderen på det første møde årets skribent i TfB. I år har det jo været to af foreningens medlemmer, Lars og Zofuz, der har været årets skribenter og så nøjedes vi ikke med et oplæg, men aflagde også besøg hos Lars og Zofuz.

På det næste møde var vi en tur i skoven, nærmere bestemt ved Skovsøen i Fruens Bøge, hvor vi så og hørte om Villy Christensen og svigersøn Lars Stahls bier. Aftenens oplæg stod Axel Michaelsen for. Det var et spændende oplæg om Biernes Dansesprog, som Axel har forsket i i mange år. I juli var vi i Krogsbølle for at besøge Bjarne Bengtson, der har bier hjemme i sin villahave. Aftenens oplægsholder var Per Kryger, der fortalte om aktuelle bisygdomme. På det sidste sommermøde besøgte vi Palle Brink Larsen i nærheden af Brenderup og bagefter fortalte nogle af foreningens medlemmer om deres erfaringer med at presse honning. Et emne, der er stor interesse for blandt jer medlemmer.

Som sædvanligt har vi deltaget med en stand i f.m. en række arrangementer. Vi var på Torvet i Odense på Honning-Jordbærdagen, vi var med på Rosenfestivalen i Bogense, på Blomsterfestivalen i Odense og på Fjordens Dag, hvor vi som sædvanligt stod i Klintebjerg. Endnu engang i regnvejr. Lige som sidste år var vi med til Åbent Landbrug på Enemærkegården ved Lumby.

Ud over at promovere biavl og honning er deltagelsen en god måde for foreningens medlemmer at lære hinanden at kende på, og jeg vil stærkt opfordre alle interesserede til at melde jer, uanset om I har lidt eller megen erfaring med biavl.

I juni holdt vi igen Åben Bigård. I år med 5 værter. Samlet set var der mange besøgende, men det dækker over, at nogle havde rigtig mange, andre få besøgende.

Selv om det ikke var et NBF-arrangement vil jeg alligevel nævnte arrangement ”Bier i Haven” i begyndelsen af september. Det var et DBF-initiativ, men de havde bedt NBF finde 3 værter. Fra NBF var det Edith og Bo Nørret og Klaus Ankerstjerne og Else Marie Kristensen. Arrangementet blev en overvældende succes. Af pladshensyn måtte der lukkes for tilmeldingerne, da antallet nåede 80. Der kom deltagere fra hele landet – imponerede et tirsdag eftermiddag/aften. Det viser, at der er behov og interesse for den type arrangementer, hvor man besøger hinandens bigårde.

På materielsiden har vi ikke lavet nogle store investeringer og vores materiel står stadig sikkert og godt hos Jens og Lis i Vigerslev.

Foreningen har, som I forhåbentlig ved, en hjemmeside, og Klaus Ankerstjerne er vores flittige webmaster. På siden kan I bl.a. se nyheder, booke foreningens slynge og sælge materiel. Ud over hjemmesiden sender vi løbende nyhedsbreve ud, typisk forud for et arrangement, for at minde jer om det. Til de medlemmer, der ikke har en e-mail sender vi et par gange om året et brev, typisk med indkaldelse til generalforsamling, og orientering om sommermøderne. Det nemmeste og billigste for foreningen ville være at sende e-mails til alle, men vi fortsætter med at udsende almindelige breve til de, der ikke har en computer eller ønsker post via e-mail, så længe der er behov for det.

Desværre har vi i år igen haft ét udbrud af bipest i vores område, så der er grund til at være opmærksom på denne bisygdom.

Lige et par ord om DBF. Det ser ud til, at foreningen har en god og stabil fremgang, og der er styr på økonomien. Tidsskrift for Biavl har fået et nyt flot layout og har mange spændende artikler. Næste år har DBF 150 års jubilæum og alle sejl skal sættes til. Den største begivenhed blive et jubilæumsarrangement den 2. – 3. juli i Ringe. Jeg håber, at I vil bakke op om dette arrangement.

Endelig vil jeg også gerne nævne, at Lars Fischer og Zofuz Knudsen endnu engang har vundet medaljer. Det skete ved Apimondias Verdenskongres i Sydkorea, hvor Lars og Zofuz vandt hhv. en guldmedalje og en sølvmedalje. Et stort tillykke til Jer.

Til slut vil jeg sige tak til alle Jer, der i årets løb har ydet en indsats for foreningen. Det er jer, der har været undervisere på de forskellige kurser, været mentorer for nybegynderne, og jer, der har været værter og oplægsholdere ved møderne. Det betyder meget, at I medlemmer vil vise jeres bigård frem, og det er en af de traditioner, som vi skal fastholde. Også tak til jer, der har været med til at bemande foreningens stand ved diverse arrangementer, og til Lis og Jens for lægge lade til foreningens materiel. Endelig en tak til bestyrelsens medlemmer for at yde et stort arbejde.

Hermed overlader jeg beretningen til generalforsamling.

Helle Sehested

23/11 2015